- 2 TESALONAIGA
- <
- 3
- >

3
Ngode Datagaliwabehanda ina biamogo bilo bi la halimu lenego ogo
1 Ina hamene mbaliniru-o Anduane Homogonaga bi mana tíha yulame hayadagua wali agali dindi tara tarani karume abale yu tiga bima pelonagabi tigua bi ogoni mo yaraga helonagabi tígua inanaga Ngode Datagaliwabehondo bi la halu halimu.✡ Eb 6.19, Kl 4.3, 1 Te 5.25 2 Bi mende ogonagabi lalimu. Wali agali bibahendeme bi galone ogoni yu tiga biaga hangu ndo manda buwa iname mini kowi karubi ko biaga karubi heba kamagola Ngode Datagaliwabehanda ina pele ngilo tígua ibuhondo bi la halu halimu.✡ Ab 28.24, Lm 10.16, 15.31
3 Ani beramigola Anduane Homogo ibu mini bilinahe kago ibugua tí mo hongo halu ko biaga dama Heyolabeme tí ela nahelo mamage howa hondo holebira.✡ Yo 17.15, 1 Ko 1.9, 1 Te 5.24, 2 Pi 2.9 4 Ani buwa Anduane Homogo ibugua ina miniha mo mitangi bia hayagola tí mini mo wia haga kama. Ani biragola iname bia laramago áyu beramigo mani dege holeberemiore lo mitangi bidama.✡ 2 Ko 7.16, Ga 5.10, 1 Te 4.10
5 Anduane Homogohanda tínaga bu mini Ngode Datagaliwabehanda gubalini holenehayagibi Kerisonaga ema nabi howa hibu laabo halu holenehayagibi manda biai halimulo haru pelo hame ledama.
Ina bibahendeme biabe bulene ngago ogo
6 Ina hamene mbaliniru-o iname Anduane Homogo Yasu Kerisonaga minini howa tíhondo ogodagua bilimu lalu langialu howa ina hamene mbalini maru biabe bulene manga hagabi iname ogodagua bulene nga laramagola nabiagabi karu heba tí mandagi nahalimu.✡ Md 18.17, Lm 16.17, 1 Ko 5.11-13, 1 Ti 6.5, 2 Yo 10 7 Iname birimadagua tíguabi ogonidagua dege bule lowa bayuwaore manda biai ho kamigoni. Ina tí heba harimangi biabe bulenenaga manga nahe bialu harimago handarimi.✡ 1 Ko 4.16, Pb 3.17, 1 Te 1.6 8 Ani bialu hemagola tígua ina biamogo bialu tomo ngirimigoni iname bame nane yolo bialu dege narima. Bame nane inane gime biabe erekuibi pinditigi kaubibi bialu narima. Horombe mbiragabi tí mbiraligo genda yu nahelonaga inane biabe biaabo halu harima.✡ 2 Ko 11.9, 1 Te 2.9 9 Biamogo bilimu nalabehe howa ndo lolene wiagola dege inaneme birimago manane tígua bilimulonaga ogonidagua walia halu birima.✡ 1 Ko 9.4-6, 1 Te 1.6
10 Mbiralime biabe bulene hame nalaga kayagua ogoni ibu tomo nolene nawi lalu ina tí heba harimangi langialu harimagoni.✡ 1 Te 4.11
11 Iname bi ogoni larimagoni irane wali agali maru tí heba kamirume biabe bulene manga haga howa tigua wali agali marunaga bulene ngaru hangu handama ibaga buwa te lalu ka layagola hale howa larama.✡ 1 Ti 5.13, 1 Pi 4.15
12 Anduane Homogo Yasu Keriso ibunaga minini howa iname wali agali odaruni bame ibaga nabi howa tininaga biabe bayuwaore bialu mbirale tinime biabe biragome howa yu helonaga bi lo weramagoni.✡ 1 Te 4.11
13 Anigo hamene mbaliniru-o tígua bayale bulenenaga erekui halu manga nahalimu.✡ Ga 6.9 14 Tí kamigoria mbiralime bi galone beba ogoriani gilibu ibilaramago hale nahayagua ibu ogobi ka manda buwa ibuni taga helo tígua ibu heba mandagi nahalimu.✡ 1 Ko 5.9-11 15 Wali agali ogoni ibu inanaga waitigi ka manda nabi howa ina hameigini ka manda buwa ibu mini wilonaga bi lamialu mo tiga bigi bialu halimu.✡ 1 Te 5.14, Ta 3.10
Bi lamaro binigo ogo
16 Anduane Homogo ibuni dege inanaga mo palia hagane tene kagome horo bibahendengibi mbirale ta nabi tara tara lola haramingibi tí mo palia helo hamelo kama. Anduane Homogo ibu tí bibahendeha helo hamelo kama.✡ 1 Te 5.23
17 I̱naga beba bibahendeni i̱niorenaga gi mugubeme gili biruligodagua beba ogorianibi i̱naga mini Polo i̱ninaga gioreme gili bialu tí mitangibu ko laro.✡ 1 Ko 16.21
18 Ina Anduane Homogo Yasu Kerisonaga biamogo bia holene tí bibahendeha haabo helo hamelo ko laro.

- 2 TESALONAIGA
- <
- 3
- >

✡3:1: Eb 6.19, Kl 4.3, 1 Te 5.25

✡3:2: Ab 28.24, Lm 10.16, 15.31

✡3:3: Yo 17.15, 1 Ko 1.9, 1 Te 5.24, 2 Pi 2.9

✡3:4: 2 Ko 7.16, Ga 5.10, 1 Te 4.10

✡3:6: Md 18.17, Lm 16.17, 1 Ko 5.11-13, 1 Ti 6.5, 2 Yo 10

✡3:7: 1 Ko 4.16, Pb 3.17, 1 Te 1.6

✡3:8: 2 Ko 11.9, 1 Te 2.9

✡3:9: 1 Ko 9.4-6, 1 Te 1.6

✡3:10: 1 Te 4.11

✡3:11: 1 Ti 5.13, 1 Pi 4.15

✡3:12: 1 Te 4.11

✡3:13: Ga 6.9

✡3:14: 1 Ko 5.9-11

✡3:15: 1 Te 5.14, Ta 3.10

✡3:16: 1 Te 5.23

✡3:17: 1 Ko 16.21

© 1983, 1991, 2002 BSPNG