- 2 KORINDI
- <
- 3
- >

3
Habo Nalolene Bi Gahengegonaga biabe biaga kama lenego ogo
1 Bi lone laramagoni iname mine halu ina bayaleore howa larimadalo mitangi bidamibe. Agali marume bebani ti bayaleore ka lalu gili binigo yalu ibagadagua iname tíhondo beba ogoni ale gilibu yalu ibulene karulapebe be tígua inahondo beba ogonibi yalu poloma̱ya gilibu ngulene karulapebe.✡ Ab 18.27, Lm 16.1, 2 Ko 5.12 2 Inanaga beba gili bini ogonibi tíore howa wali agali bibahendeme manda bilobi de hendelobi tí inanaga bu habaneha gili bidagoni.✡ 1 Ko 9.2 3 Beba ogoni Keriso ibunime gili bialu inahondo, Yalu pudaba, lenego waliaore halu kami. Beba ogoni ege to̱le̱ni gili bini ndo Ngode Datagaliwabe holenehe kago ibu Dinini ibugua wali agalinaga bu miniha gili bini.✡ Har 24.12, Yar 31.33, Ese 11.19, 36.26, 1 Ko 3.5, Hi 8.10
4 Bi ogonidagua laramago irane ina Kerisoha howa Ngode Datagaliwabe karulapeore ka lalu mini mbiraore wuwa kamagome.✡ 2 Ko 2.16 5 Inaha mbira hongo howa bayale bulene nawiorego inaneme biabe ogo bero nalabehe kama. Inanaga hongo holene tene Ngode Datagaliwabe ibuni ka.✡ Yo 15.5, 1 Ko 15.10, Pb 2.13 6 Ngode Datagaliwabenaga habo nalolene bi gahenge lo ngagonaga biabe buluma̱ya ibunime mo bia haragola iname bialu kama. Habo nalolene bi gahenge ogoni bi ala lowinigo biagadagua ndo Ngode Datagaliwabe Dinini ibugua biaga ka. Bi ala lowini ngagome homagane yu anda ibaganego Ngode Datagaliwabe Dinini ibugua holene gahenge yu anda ibaga ka.✡ Yar 31.31, Yo 6.63, Lm 7.6, 1 Ko 11.25, Ga 3.10, Eb 3.7, Kl 1.25, Hi 8.6-8
7 Ngode Datagaliwabehanda Mana lo winigo ege to̱le̱ni gili bialu Mosesehondo miniyangi ibunaga wá taraore holene walia hene. Wá taraore holene ogoni Mosesenaga denguini ibalu ereba hama daidai biyagola wá tara hongo timbuniore dege hayagome Isaraele wali agalime Mosese bayuwa handawa nabibehe hene. Mana lowini ngago ogonime homagane yu anda ibagago wá tara timbuniore holene ogonibi heba ibinigo✡ Har 34.1, 34.28-30, Man 10.1, Lm 7.10 8 Ngode Datagaliwabe Dinini ibugua biabe bialu howa wá tara timbuniore hatagi holebira ndobe.✡ Ga 3.2, 3.5 9 Mana ala taweme wá timbunihe howa, Tí koha polene nga, lolene yu anda ibinigo nde mana gahengeme, Tí mini tigabiwi kami, lolene yu anda ibalu wá tara timbuniorehe kago ndobe.✡ Man 27.26, Lm 1.17, 3.21 10 Ogonigo áyu wá tara timbuniore íbu kagome wá tara timbuni ala henego ai mo ereba haya labehe kama.✡ Har 34.29 11 Mana ala tawe wiagoria wá tigi mbira hangu hayagobi ndo áyu wá taraore holene timbuni wiaabobo bu ngagoni ndobe.
12 Ogoni mitangi bialu iname mini dunubiahe howa iname gi nahe hongo howa bi latagi haramali.✡ 2 Ko 7.4, Eb 6.19 13 Isaraele wali agalime Mosesenaga denguini wá taraore holene ibalu ereba halu heago de hondolilono ibugua ibunaga denguini labolabome yi hene. Mosese ibu ogoni biyadagua iname bulene nawi.✡ Har 34.33-35, Lm 10.4, Ga 3.23 14 Isaraele wali agali uruni tinaga mini ndibulo hene. Áyubi tigua habo nalolene bi bamba lo winigonaga mbuga daga lalu karia tinaga mini labolabo ogoni aleme yi kagola daga lalu ka. Labolabo ale ogoni wali agalime Kerisoha hangu ho gimbu bu kagola Ngode Datagaliwabehanda mini mo ndibu laga labolabo ale ogoni mo waholebira.✡ Ais 6.10, Yo 12.40, Ab 28.26-27, Lm 11.7-8, 11.25 15 Áyubi tigua Mosese heneyangi Mana lowinigo daga lalu karia labolabo ogoni alegome tinaga mini ndibulo dambi ho wiaabo ka. 16 Ani bidago Anduane Homogonaga mbugani lo ngadagua ogo, Mbirali ibugua mini beregedalu Anduane Homogohondo mini mbiraore wiragola Ngode Datagaliwabehanda labolabo ogoni mo waholebira, lalu gilibu nga.✡ Har 34.34, Ais 25.7, Lm 11.23, 11.26 17 Ai Anduane Homogobi Dininibi libu mbiraore kagoni. Anduane Homogo Dinini mbiralinaga bu miniha kayagua ibunaga mini ndibu layago duguape hene kagoni.✡ Yo 8.32, 8.36, Lm 8.2, 1 Ko 15.45, 2 Ko 3.6, Ga 5.1 18 Ogonigo ina bibahende kamaru dengui yi nahe iba wa̱i̱ ale howa Anduane Homogonaga wá holene baya taraore inaha howa hatagi haga. Anduane Homogo ibu Dinini kago ibu inaha howa wá holene baya taraore hatagi halu ogonime ina ibuni ale holoma̱ya mo haga ka.✡ Har 16.7, 24.17, Lm 8.29, 1 Ko 13.12, 15.49, 1 Ti 1.11

- 2 KORINDI
- <
- 3
- >

✡3:1: Ab 18.27, Lm 16.1, 2 Ko 5.12

✡3:2: 1 Ko 9.2

✡3:3: Har 24.12, Yar 31.33, Ese 11.19, 36.26, 1 Ko 3.5, Hi 8.10

✡3:4: 2 Ko 2.16

✡3:5: Yo 15.5, 1 Ko 15.10, Pb 2.13

✡3:6: Yar 31.31, Yo 6.63, Lm 7.6, 1 Ko 11.25, Ga 3.10, Eb 3.7, Kl 1.25, Hi 8.6-8

✡3:7: Har 34.1, 34.28-30, Man 10.1, Lm 7.10

✡3:8: Ga 3.2, 3.5

✡3:9: Man 27.26, Lm 1.17, 3.21

✡3:10: Har 34.29

✡3:12: 2 Ko 7.4, Eb 6.19

✡3:13: Har 34.33-35, Lm 10.4, Ga 3.23

✡3:14: Ais 6.10, Yo 12.40, Ab 28.26-27, Lm 11.7-8, 11.25

✡3:16: Har 34.34, Ais 25.7, Lm 11.23, 11.26

✡3:17: Yo 8.32, 8.36, Lm 8.2, 1 Ko 15.45, 2 Ko 3.6, Ga 5.1

✡3:18: Har 16.7, 24.17, Lm 8.29, 1 Ko 13.12, 15.49, 1 Ti 1.11

© 1983, 1991, 2002 BSPNG