- HIBURU
- <
- 10
- >

10
1 Yu wali agalinaga Mana lowini ngago mana ogoni tene ibuni mbirale henene mani holebirarunaga bayuwa walia nahe auhe ale dege wini. Ani winigo mali bibahendengi Ngode Datagaliwabehondo mbirale bo mulene winidagua bo mia ho wiaabo haga. Ani bo mia ho wiaabo halu howa Mana lowini ngagome wali agali Ngode Datagaliwabe karia ibiraru mo bayale agua habehebe.✡ Kl 2.17, Hi 8.5, 9.9-11, 9.23, 10.4 2 Wali agali Ngode Datagaliwabe mitangi bialu lotu laga hayarunaga ko biyaru domo wahenedale nde tigua biyaru miniha wini mbau nale howa bo mulenebi wakale. 3 Ani wa nahego bo lomabu miagane mana ngarume mali ibalu pugu biragola wali agalinaga ko biyaru mo mitangi bia haga nga.✡ LBM 16.21, Hi 9.7 4 Irane nogo bulumaganaga daramamebi nogo memenaga daramamebi wali agalinaga ko domo wa nahagaore nga.✡ Mai 6.6-7, Hi 9.13, 10.11
5 Irane ogoninaga Keriso ibu dindini ibule howa ibugua Ngode Datagaliwabehondo lalu,✡ Ais 1.11, Amo 5.21-22✡ Iba 40.6-8
Bo lomabu ngulenerubi mbirale bu lomabu ngulenerubi í̠ hame nale ke.
Anigo í̠na i̱naga tingini mo manda manda bu howa ngini.
6 Nogo tara tara homa bibahende lomabu miaga dabuni bo delolenerumebi
wali agali ko domo wahelonaga bo lomabu ngulenerumebi í̠ mo turu nahaga.
7 Aniyagola i̱na lalu, Ngode Datagaliwabe-o
Mana lowini ngagonaga mbugani gilibu ngadagua
i̱na í̠ hame ledego bule o kogoni,
lalu gilibu nga. 8 Keriso ibugua bi pigane layago ogo, Bo lomabu ngulenerubi mbirale bu lomabu ngulenerubi nogo tara tara homa bibahende lomabu miaga dabuni bo delolenerubi wali agali ko domo wahelonaga bo lomabu ngulenerubi í̠ hame nale turubi nahe kegoni, lalu lene. Ibugua bo lomabu mulene uruni bibahende Mana lowini ngadagua bo miaga ka manda buwa bi ogoni lene. 9 Ani lowa Keriso ibugua bi mani lenego ogo, Ngode Datagaliwabe-o i̱na í̠ hame lededagua bule o kogoni, lalu lene. Ani layagola Ngode Datagaliwabehanda bo lomabu mulene mana ala winiru bibahende wahai halu Keriso ibuni lomabu miyagome mia aribia hene. 10 Ani binigo Yasu Keriso ibugua Ngode Datagaliwabehanda hame leadagua bialu ibuninaga tingini halu mbira hangu lomabu miyagome ina bibahendeme ko birimaru domo wahai haya.✡ Yo 17.19, Hi 9.12, 9.28, 13.12
11 Yu wali agalinaga loma binigo mo miaga mbira mbira kagome horo bibahendengi bulene wini wiadagua bialubi Ngode Datagaliwabehondo mbirale bo lomabu mulene wini wiadagua bia ho wiaabo haga ka. Mana anidagua biaganerume ko birimaru domo wa nahabeheore nga.✡ Har 29.38, Dag 28.3, Hi 7.27, 10.4
12 Ani bidago Keriso ibugua ko birimarunaga domo waholene hongo ha ho wiaabo helonaga ibuni halu mbira hangu bo lomabu muwa ibu Ngode Datagaliwabenaga gi tigahayagi pu beda.✡ Kl 3.1, Hi 1.3✡ Iba 110.1 13 Ani pu bedagoria ibugua Ngode Datagaliwabehanda Kerisonaga waitigi karu ibuninaga geni malia ho wilo hondo beda.✡ Ab 2.35, 1 Ko 15.25, Hi 1.3 14 Ogonigo Keriso ibuni halu mbira hangu bo lomabu miyagome wali agalime ko biyago domo wahayaru ti mo bayaleore howa ha ho wiaabo heleda.
15 Anigo Ngode Datagaliwabe Dinini ibugua inahondo ogodagua langida. Pigane layago ogo,
16 Anduane Homogohanda lalu, Awe i̱na tihondo habo nalolene bi lo wuleberogo ogo.✡ Yar 31.33, Hi 8.10
I̱naga mana lowini ngoru tinaga bu habaneha mo wialu
tinaga bu mininibi gili bulebero,
lalu lene. 17 Mani halu mende layago ogo, Tinaga ko biyarubi nakarulape hayarubi i̱na mitangi bia dai nabulebero, leda.✡ Yar 31.34, Hi 8.12 18 Anigo ko uruni domo wahai haragola mani ko domo wahelonaga mbirale bo lomabu mulene henge nawulebira.
Iname Ngode Datagaliwabe kagoria hapara holene ngago ogo
19 I̱ hamene mbaliniru-o ogoninaga manda buwa Yasu ibu homo aribia hayago togoni howa ina Loma Bia Heneore Hobane ngagoha áyu awadaga poleneore nga.✡ Lm 5.2, Eb 2.18, 3.12, Hi 4.16, 9.8, 9.12 20 Loma Bia Heneore Hobane ogoniha ina anda poloma̱ya Yasu ibugua hariga gahengebi holene tenebi aga gerelape ho wiyago ibuni togoni hariga ba hene. Aga ogoni mende ndo ibuninaga tingini wini.✡ Md 27.51, Yo 10.9, 14.6, Hi 9.3, 9.8 21 Anigo ina loma binigo mo miaga timbuniore mbira Ngode Datagaliwabenaga wali agali handaya ho helowa kamagoni.✡ 1 Ti 3.15, Hi 4.14 22 Irane ogoninaga iname inanaga bu miniha ko mbira do nahe howabi mini mbiraore wu kamagoria mini bilinahe howabi mana ko mbira wini mbau layago wahowabi ani bialu tinginiru iba gagaheme wayawaya bu howabi Ngode Datagaliwabe kagoria ha para ho hama.✡ LBM 8.30, Ese 36.25, Eb 3.12, 5.26, Hi 9.14, Ya 1.6, 1 Yo 3.21 23 Ani bialu Ngode Datagaliwabehanda mbira biaore bulebero lowiyago bulebiraore lowa Keriso aria ina kamago lalu iname hongo howa mini dunubia ho hami̱ya.✡ 1 Te 5.24, 2 Te 3.3, Hi 4.14, 11.11 24 Ani bialu iname maru karubi mitangi bigibigi bialu gubalini holene walia halubi mana bayale bialubi biamogo bigibigi bialu hami̱ya. 25 Anigo iname mo ngoai haramaligo marume hado wahalu kadagua nahe mandagi ngoai haabo hami̱ya. Ani bialu inane hangu hangu mo hongo haga biaabo hami̱ya. Ogonidagua beramago irane Anduane Homogonaga Horo hamaro bulene kawareore ibiragonaga berama.✡ Lm 13.11, Pb 4.5, Hi 3.13, 2 Pi 3.9-11, 3.14
26 Anigo bi mana henenego inahondo langidaha iname, Ko mbira bero, lalu birimayagua ko uruni domo waholene mbirale bo lomabu mulene nawulebiraore.✡ Dag 15.30, Hi 6.4-8, 2 Pi 2.20-21 27 Ai anigo mbira hangu bulebirago. Ngode Datagaliwabela waitigi halu manga haga karu ti Daba Ki holenebi ira gibioreme do mundu lai holebiragobi lalu mogo lowa hondo ha dege bulebira.✡ Ais 26.11, Hi 12.29 28 Mbiralime Mosese heneyangi Mana lowini ngago puguarago kirali tebiralimebi handarima lalu laragola mana puguaga biago maru karume dara nahe howa homelo bo wahaga.✡ Man 17.6, 19.15, Yo 8.17, 2 Ko 13.1 29 Ani biagago mbiralime Ngode Datagaliwabe Iginihondo erembira mialu mo yo handagabi Ngode Datagaliwabenaga habo nalolene bi lowinigonaga daramame ibunaga ko domayago nagalone manda bu hagabi Ngode Datagaliwabe Dinini ibugua biamogo bulene nawi howa biamogo bia hagagohondo mege biagabi o biagohondo pani abiore mulubada.✡ Har 24.8, 1 Ko 11.29, Eb 4.30, Hi 12.25, 13.20 30 Ngode Datagaliwabehanda bi mbira lenego ogo, Pani mulene i̱naga ngago i̱nime mia dai bulebero, lenego ina manda bu kama. Ibugua bi mende lenego ogo, Anduane Homogohanda ibunaga wali agali daba ki holebira, lalu gilibu nga.✡ Man 32.35-36, Iba 50.4, 135.14, Lm 12.19 31 Ngode Datagaliwabe holenehe kago ibugua wali agalihondo pani mule yu kago gi taraore ho holene nga.✡ Lg 12.5
32 Alaore tí bialu harimigo mitangi bu dai bilimu. Horo uruningi Ngode Datagaliwabenaga wá holene yu harimigo howa tígua tandaga timbuni nalu erekui handalu wa nahe yu ununu lo wiaabo harimi.✡ Ga 3.4, Pb 1.29-30, Kl 2.1, Hi 6.4 33 Horo marungi tí wali agali bu hearu deni howa marume mege bialu ba biyaru bilowa horo marungibi Keriso hameigini maru tandaga ogonibi dege nalu heagoha ti heba mandagi nalu holene nga manda birimi.✡ 1 Ko 4.9, Pb 1.7, 4.14, 1 Te 2.14 34 Ani buwa Keriso hameigini maru garabaya bu wiyaru tandaga nayadagua tíguabi tinaga tandaga biago namogo bia harimi. Ai tínaga dabudabu wimiru page bu yalu piyagola tígua haabobo holenenaga dabudabu yu kama manda bialu genda nahe turu ho harimi.✡ Md 6.20, 19.21, 19.29, Lg 12.38, Ab 5.41, Pb 1.7, Ya 1.2 35 Tígua ogonidagua bialu howa miniha mo hongo holene yu kamigonaga emena timbuniore mo yalu ibulebirago yu wa nahe hongo ho halimu.✡ Md 5.12, 10.32 36 Tígua Ngode Datagaliwabehanda hame ledadagua bulebi ibugua, Ngiaore bulebero, lowiyago yu holebi tí ema nabi hibu lalu holene nga.✡ Lg 21.19, Ga 6.9, Kl 3.24, Hi 6.12, 9.15, 12.1 37 Anigo Anduane Homogonaga mbugani lo ngadagua ogo,✡ 2 Pi 3.9✡ Hab 2.3-4
Emeneore howa mbirali ibulebira lenego ibulebiraore.
Ibu hondoha nabi abaleore ibulebira.
38 I̱naga wali agali mini tigabiwi karu tigua nde mini mbiraore wuwa holebira.✡ Lm 1.17, Ga 3.11
Ti marume wahalu dai biyagua
i̱na tihondo turu naholebero,
lalu gilibu nga. 39 Ani bidago ina wahalu dai bialu pu ereba haga ndo kama. Anigo ina mini mbiraore wu howa pele mini kama.✡ 1 Te 5.9, 2 Te 2.14, 2 Pi 2.20-21

- HIBURU
- <
- 10
- >

✡10:1: Kl 2.17, Hi 8.5, 9.9-11, 9.23, 10.4

✡10:3: LBM 16.21, Hi 9.7

✡10:4: Mai 6.6-7, Hi 9.13, 10.11

✡10:5: Ais 1.11, Amo 5.21-22

✡10:5: Iba 40.6-8

✡10:10: Yo 17.19, Hi 9.12, 9.28, 13.12

✡10:11: Har 29.38, Dag 28.3, Hi 7.27, 10.4

✡10:12: Kl 3.1, Hi 1.3

✡10:12: Iba 110.1

✡10:13: Ab 2.35, 1 Ko 15.25, Hi 1.3

✡10:16: Yar 31.33, Hi 8.10

✡10:17: Yar 31.34, Hi 8.12

✡10:19: Lm 5.2, Eb 2.18, 3.12, Hi 4.16, 9.8, 9.12

✡10:20: Md 27.51, Yo 10.9, 14.6, Hi 9.3, 9.8

✡10:21: 1 Ti 3.15, Hi 4.14

✡10:22: LBM 8.30, Ese 36.25, Eb 3.12, 5.26, Hi 9.14, Ya 1.6, 1 Yo 3.21

✡10:23: 1 Te 5.24, 2 Te 3.3, Hi 4.14, 11.11

✡10:25: Lm 13.11, Pb 4.5, Hi 3.13, 2 Pi 3.9-11, 3.14

✡10:26: Dag 15.30, Hi 6.4-8, 2 Pi 2.20-21

✡10:27: Ais 26.11, Hi 12.29

✡10:28: Man 17.6, 19.15, Yo 8.17, 2 Ko 13.1

✡10:29: Har 24.8, 1 Ko 11.29, Eb 4.30, Hi 12.25, 13.20

✡10:30: Man 32.35-36, Iba 50.4, 135.14, Lm 12.19

✡10:31: Lg 12.5

✡10:32: Ga 3.4, Pb 1.29-30, Kl 2.1, Hi 6.4

✡10:33: 1 Ko 4.9, Pb 1.7, 4.14, 1 Te 2.14

✡10:34: Md 6.20, 19.21, 19.29, Lg 12.38, Ab 5.41, Pb 1.7, Ya 1.2

✡10:35: Md 5.12, 10.32

✡10:36: Lg 21.19, Ga 6.9, Kl 3.24, Hi 6.12, 9.15, 12.1

✡10:37: 2 Pi 3.9

✡10:37: Hab 2.3-4

✡10:38: Lm 1.17, Ga 3.11

✡10:39: 1 Te 5.9, 2 Te 2.14, 2 Pi 2.20-21

© 1983, 1991, 2002 BSPNG